Jansrud har nå vunnet imponerende tre av fire verdenscuprenn som han har startet i denne sesongen.

– Helt fantastisk, sier Kjetil Jansrud om rennet.

– Det var ikke helt solid teknisk, men taktisk traff jeg på alt jeg ville, forteller

Kjetil Jansrud var totalt overlegen i Beaver Creek. Foto: DOUG PENSINGER / Afp

han til NRK.

– Ekstremt deilig

Før Jansrud satt utfor hadde amerikanske Steven Nyman kjørt svært godt og lå lenge i ledelsen med tiden 1.40.73.

Men tiden holdt ikke mot nordmannen, som leverte et utrolig sterkt utforrenn nok en gang.

– Noen ganger flyter det bare, og i dag var en av disse dagene. Jeg synes jeg kjørte bedre enn jeg gjorde i Lake Louise. Det var ekstremt deilig, sier han.

– Det er like deilig hver gang.

– Verdensklasse

Jansrud kjørte inn til raske 1.40.17, og knuste amerikanerens tid med over halvsekundet (se video av det fantastiske rennet).

– Jeg skjønte at jeg hadde kjørt bra da jeg ledet med halvsekundet, sier han.

Bortsett fra ved den første mellomtiden hadde Jansrud en klar ledelse gjennom hele rennet.

– Det er helt ekstremt, mener NRKs ekspertkommentator Marius Arnesen.

– Det ser så lett ut. Nå er det ingen over eller ingen ved siden av, forteller han.

Nyman ble etter hvert skjøvet ned på tredjeplass av Beat Feuz fra Sveits som sikret andreplassen. Han ble likevel slått av Jansrud med 54 hundredeler.

– Dette er utklassing, brølte NRKs kommentator Andreas Toft.

– Det han leverer her i dag, er i verdensklasse. Ingen i verden kjører fra Kjetil Jansrud, og snart er det VM i denne bakken, påpeker han.

Var super-favoritt

Jansrud var regnet som favoritt til fredagens utforrenn etter to strake seirer i henholdsvis utfor og super-G i Lake Louise forrige helg.

– Det er selvfølgelig sånn at forventningene stiger etter Lake Louise. Det er bare sånn det er. Men det er mange om beinet og små marginer. Jeg må levere et perfekt løp, sa han før rennet fredag.

Kjetil Jansrud hadde startnummer 17 i rennet. Aleksander Aamodt Kilde startet som nummer 60 og kjørte inn til 33. plass. Han var 2.25 bak Jansrud.

Resultater:

1) Kjetil Jansrud, Norge 1.40,17

2) Beat Feuz, Sveits 1.40,71

3) Steven Nyman, USA 1.40,73

4) Dominik Paris, Italia 1.40,86

5) Travis Ganong, USA 1.40,88

6) Guillermo Fayed, Frankrike 1.40,95

7) Max Franz, Østerrike 1.41,08

8) Hannes Reichelt, Østerrike 1.41,27

9) Matthias Mayer, Østerrike 1.41,31

10) Werner Heel, Italia 1.41,36 og Peter Fill, Italia 1.41,36